送吕霞卿吕當世棄官而出家今爲道士
作者：周紫芝
朝代：宋

paragraphs: 得錢夢穢官夢屍，等爲臭腐焉用爲。
世人愛官如愛命，君獨棄官如棄泥。
道人胸中少荆棘，一色但種棗與梨。
華名自毁不足取，高位疾顛無乃危。
魚須忽復入君手，三命循牆急須走。
朝持玉磬誦琅函，夜着黄冠朝北斗。
天上雲車久未來，壺中日月空長久。
吳山楚澤兩西東，與子一笑殊匆匆。
會當握手五百載，摩挲金狄還相逢。